กระทรวงดิจิทัลเพื่อเศรษฐกิจและสังคม เตรียมส่งหลักฐานเอาผิดกรณีมีผู้แอบอ้างปล่อยข่าวปลอมเกี่ยวกับการนำเข้าวัคซีนซิโนฟาร์ม 20 ล้านโดส
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส)  เปิดเผยว่า จากกรณีสื่อสังคมออนไลน์เผยแพร่หนังสือบริษัท แอคแคป แอสเซ็ทส์ จำกัด ทำถึงราชวิทยาลัยจุฬาภรณ์ ระบุว่า สามารถจัดหาวัคซีนซิโนฟาร์มจำนวน 20 ล้านโดสและจัดส่งได้ภายใน 2 สัปดาห์ แต่ไม่สามารถขอเข้าพบพลเอก ประยุทธ์ จันทร์โอชา นายกรัฐมนตรี และนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุขได้ ซึ่งศูนย์ต่อต้านข่าวปลอมตรวจสอบเบื้องต้นกับสำนักงานคณะกรรมการอาหารและยา(อย.) พบว่าบริษัทไม่มีชื่อยื่นขึ้นทะเบียนนำเข้าวัคซีนซิโนฟาร์ม รวมทั้งยังจดทะเบียนทำธุรกิจด้านอสังหาริมทรัพย์ไม่มีคุณสมบัตินำเข้ายาและเวชภัณฑ์ ดังนั้นหนังสือฉบับดังกล่าวจึงเป็นข้อความบิดเบือนและทำให้เกิดความเสียหายแก่ประชาชน เป็นการกระทำที่เข้าข่ายเป็นความผิดตามพระราชบัญญัติว่าด้วยการกระทำความผิดเกี่ยวกับคอมพิวเตอร์ พ.ศ.2560 เช่นเดียวกับผู้ที่นำข้อมูลดังกล่าวไปเผยแพร่หรือส่งต่อก็จะเข้าข่ายมีความผิดเช่นกัน ขณะเดียวกัน กระทรวงฯอยู่ระหว่างประสานข้อมูลกับกองบังคับการปราบปรามการกระทำความผิดเกี่ยวกับอาชญากรรมทางคอมพิวเตอร์ รวมทั้งกระทรวงสาธารณสุข เพื่อรวบรวมหลักฐานและดำเนินการเอาผิดผู้ที่เกี่ยวข้องทั้งหมด นอกจากนี้ นายชัยวุฒิ กล่าวต่อว่า กรณีกลุ่มบุคคลนำไปวิพากษ์วิจารณ์และกล่าวหาว่ารัฐบาลมีการเรียกรับผลประโยชน์จากการขึ้นทะเบียนและจัดหาวัคซีนโควิด-19 ซึ่งเข้าข่ายการหมิ่นประมาทและเสนอข้อมูลเท็จเช่นกัน เพราะการขึ้นทะเบียนและนำเข้าวัคซีนมีระเบียบขั้นตอนการดำเนินการตามช่องทางกฎหมาย ซึ่งขณะนี้กระทรวงฯอยู่ระหว่างรวบรวมหลักฐานไว้ทั้งหมดเพื่อดำเนินคดีตามกฎหมายอย่างเร่งด่วนต่อไป